Koiviston öljysatama

**Koiviston öljysatama** (myös *Primorskin öljysatama*, , LOCODE: RUPRI) on Venäjän Leningradin alueen Viipurin piirin Koivistossa, Suomenlahden koillisosissa, linnuntietä noin 100 kilometrin päässä Pietarista sijaitseva suuri raakaöljyn ja öljynjalostustuotteiden vientisatama.

Vuoden 2012 tammi-kesäkuun 38,5 miljoonan tonnin rahtimäärällään Koivisto oli Venäjän toiseksi suurin satama. Vuoden 2012 tammi-heinäkuussa Koiviston öljyterminaalin kautta vietiin 41,6 miljoonaa tonnia raakaöljyä ja 3,3 miljoonaa tonnia diselöljyä. Venäjän suurimman sataman eli Mustanmeren Novorossijskin pääoperaattori, pörssinoteerattu satamayhtiö (OAO Novorossijski morskoi torgovyi port) osti vuoden 2011 alussa 2012 Koiviston öljyterminaalin keskeisimmät satamatoiminnot (ООО Primorskii torgovnyi port -operaattori) ja laitteistot 2,15 miljardin dollarin yrityskaupalla. Toisaalta kauppaan liittyvien lainajärjestelyjen kautta Venäjän valtio hankki tämän maan suurimman satamaoperaattorin toiminnot määräysvaltaansa (mm. Transneftin kautta enemmistöomistus). 

Hallinnollisesti Koiviston öljyterminaali kuuluu Pietarin suursataman hallinnon alaisuuteen. Tämä viranomainen vastaa paitsi Pietarin kaupungin, myös Leningradin alueen kauppasatamista.

**Koiviston öljysataman vuosittainen rahtimäärä:**

Sataman ja sinne rakennettujen Transneft-yhtiön Itämeren öljynsiirtoputkiston avulla Venäjän federaatio on siirtänyt Neuvostoliiton aikaista ja sen hajoamisen jälkeistä Baltian maiden ja Puolan satamien kautta tapahtunutta maaöljyn vientitoimintaansa maan omiin satamiin. Tällä on lisätty Venäjän omaa kontrollia tärkeästä vientialasta ja lisätty viennin ennakoitavuutta välttämällä kauttakulkumaiden perimien maksujen ja poliittisten suunnanmuutosten vaikutusta öljykauppaan. Tähän kehitykseen liittyy myös öljytuotteiden vienti Suomenlahden Uuraan sataman (mm. Lukoilin terminaali) ja Laukaansuun monitoimisataman (jossa on Itämeren 2. öljyputken vientiterminaali) kautta.

Vuosina 2013–2014 Koiviston polttoainekuljetusten kokonaismäärä pieneni merkittävästi samalla kun Laukaansuun kautta kulkevan nestebulkin määrää kasvatettiin. Koiviston öljysatama oli kuitenkin yhä Venäjän viidenneksi suurin rahtisatama vuonna 2014. Sitä suurempia olivat Novorossijskin satama (121,6 milj. t), Laukaansuun satama (75,7 milj. t), Pietarin suursatama (61,9 milj. t) ja Vostotšnyin satama (57,8 milj. t).

Koivistossa on myös pienempi yleissatama, jota ei tule sotkea suureen öljysatamaan.

## Lennokki-iskut
Ukrainan armeija iski Koiviston öljysatamaan syyskuussa 2025. Isku vahingoitti öljynpumppaamoa, kahta laituripaikkaa ja yhtä öljytankkeria, minkä seurauksena sataman toiminta keskeytyi kahdeksi päiväksi. Toimitusten keskeytymisen arveltiin aiheuttavan 35 miloonan euron vahingot vuorokaudessa.

Ukrainan armeija iski Koivistoon öljysatamaan uudelleen jopa 70 droonilla 22.-23. maaliskuuta ja uudelleen 27. maaliskuuta 2026. Iskut vaurioittivat sataman öljysäiliöitä ja sytyttivät laajoja, useita vurokausia roihunneita tulipaloja. Palojen synnyttämä savupilvi oli 300 kilometrin mittainen ja näkyi Suomeen asti, vaikka lounaistuuli ohjasi sen poispäin Suomesta. Kymmenet öljyä hakemaan tulleet tankkerit joutuivat pysähtymään iskun seurauksena Suomenlahdelle, sillä isku keskeytti sataman öljyntoimitukset toistaiseksi.

Osa Ukrainan iskuista kohdistui Koiviston sataman lisäksi myös Laukaansuun satamaan, joka kärsi mittavia vaurioita. Mahdollisten kuolleiden ja haavoittuneiden määrää ei ole kerrottu, mutta työntekijöitä jouduttiin evakuoimaan yli 200. Ukraina iski Laukaansuuhun uudestaan kolmena yönä peräkkäin 25-27. maaliskuuta ja 29. maaliskuuta 2026. 

Iskut liittyvät Ukrainan sotaan. 

## Katso myös
* Uuraan satama
* Laukaansuun satama
* Pietarin suursatama

## Lähteet

## Aiheesta muualla
* ООО Spetsmornefteport Primorsk   (smnpp.ru)
* Primorskin sataman ja satamayhtiön historiaa   (smnpp.ru)
* Primorskin öljysataman rakennustyöt käynnistyvät (1999) (taloussanomat.fi)
* Primorskin öljysatama laajenee lähivuosina(2003)  (taloussanomat.fi)
* Primorskin öljysataman pohjapiirros  (morinfocenter.ru)
*Ulkopoliittinen instituutti: Venäjän liikennestrategiset suuntaviivat Itämerellä (2010) (fiia.fi)